[pic] | COMISIA COMUNITĂŢILOR EUROPENE |

Bruxelles, 6.3.2009

COM(2009) 109 final

2006/0088 (COD)

COMUNICARE A COMISIEI CĂTRE PARLAMENTUL EUROPEAN în conformitate cu articolul 251 alineatul (2) paragraful al doilea din Tratatul CE privind

poziția comună a Consiliului în vederea adoptării propunerii de regulament al Parlamentului European și al Consiliului de modificare a Instrucțiunilor consulare comune privind vizele destinate misiunilor diplomatice și oficiilor consulare, în legătură cu introducerea biometriei, inclusiv a dispozițiilor privind organizarea primirii și a procesării cererilor de viză

(prezentată de Comisie)

2006/0088 (COD)

COMUNICARE A COMISIEI CĂTRE PARLAMENTUL EUROPEAN în conformitate cu articolul 251 alineatul (2) paragraful al doilea din Tratatul CE privind

poziția comună a Consiliului în vederea adoptării propunerii de regulament al Parlamentului European și al Consiliului de modificare a Instrucțiunilor consulare comune privind vizele destinate misiunilor diplomatice și oficiilor consulare, în legătură cu introducerea biometriei, inclusiv a dispozițiilor privind organizarea primirii și a procesării cererilor de viză

1. ISTORICUL DOSARULUI

Data transmiterii propunerii la PE și la Consiliu (document COM([2006]) [269] final – [2006]/[0088]COD): | 31 mai 2006 |

Data avizului Parlamentului European în primă lectură: | 9 iulie 2008 |

Data adoptării poziției comune: | 5 martie 2009 |

2. OBIECTUL PROPUNERII COMISIEI

Propunerea vizează să creeze temeiul juridic necesar statelor membre pentru a colecta elementele biometrice de identificare obligatorii – fotografia feței și zece amprente digitale luate în plan – ale solicitanților de viză și să stabilească un cadru juridic pentru organizarea consulatelor statelor membre și cooperarea între acestea, în scopul punerii în aplicare a Sistemului de Informații privind Vizele (VIS).

3. OBSERVAȚII PRIND POZIȚIA COMUNĂ

Poziția comună a Consiliului preia elementele compromisului la care au ajuns Parlamentul European și Consiliul ulterior discuțiilor care au avut loc după adoptarea, în primă lectură, a avizului Parlamentul European din data de 9 iulie 2008 și ulterior trialogului politic din data de 2 decembrie 2008.

Poziția comună menține, în esență, obiectivele principale ale propunerii inițiale a Comisiei și ține seama de principalele amendamente adoptate de Parlamentul European în primă lectură, care completează și precizează cadrul juridic al organizării consulatelor statelor membre și al cooperării între acestea, în scopul primirii și procesării cererilor de viză.

Principalele diferențe de fond între poziția comună și propunerea inițială a Comisiei sunt următoarele:

- vârsta limită de colectare a amprentelor digitale

În timp ce Comisia propusese inițial ca amprentele digitale ale solicitanților de viză să fie colectate începând cu vârsta de 6 ani, textul poziției comune stabilește o vârsta provizorie de 12 ani, care va fi reexaminată pe baza rezultatelor studiului pe care Comisia s-a angajat să îl efectueze la cererea Parlamentului European.

- utilizarea prestatorilor externi de servicii pentru primirea cererilor de viză

S-au precizat condițiile speciale în care statele membre pot utiliza prestatori externi de servicii, precum și cerințele minime care trebuie menționate în instrumentele juridice care stabilesc legături între statele membre și prestatorii externi de servicii.

În schimbul menținerii unui acces direct la consulate, s-a introdus posibilitatea de a percepe o taxă suplimentară solicitanților de viză, care se aplică indiferent de scutirile prevăzute în anexa 12 la Instrucțiunile consulare comune. Această taxă suplimentară va trebui să fie proporțională cu costurile suportate de prestatorul extern de servicii pentru a îndeplini sarcinile care îi sunt încredințate și să facă obiectul unui efort de armonizare în cadrul cooperării consulare locale. Valoarea sa nu va putea depăși jumătate din taxa stabilită în anexa 12 la Instrucțiunile consulare comune.

- implicarea consulilor onorifici

Textul poziției comune permite implicarea consulilor onorifici în primirea cererilor de viză, inclusiv în colectarea de date biometrice. Aceștia, care nu au statutul de funcționar public al statului membru pe care îl reprezintă, se vor supune acelorași norme care se aplică prestatorilor externi de servicii.

- transmisia securizată a datelor

Dispozițiile descriu modalitățile juridice și practice de transmitere securizată a datelor între statele membre sau între prestatorii externi de servicii și statele membre, în special în țările terțe în care criptarea datelor nu este autorizată.

Formularea propusă aduce garanții importante în materie de protecție a datelor și confirmă responsabilitatea statelor membre în acest domeniu.

De asemenea, au fost reținute și alte amendamente ale Parlamentului referitoare la modificări de redactare, în vederea îmbunătățirii calității textului.

4. CONCLUZII

Comisia acceptă poziția comună, care preia și completează elementele principale ale propunerii sale inițiale, precum și principalele amendamente adoptate de Parlamentul European.